b'\n_START_ARTICLE_\nSankt Pouls Kirke\n_START_SECTION_\nSkakbr\xc3\xa6tsten\n_START_PARAGRAPH_\nI karmen p\xc3\xa5 kirkens sydportal - inde i v\xc3\xa5benhuset - findes en skakbr\xc3\xa6tsten, den eneste i Danmark udenfor det nordlige Jylland, hvor de findes i et halvt hundrede kirker. Stenen er 80 cm h\xc3\xb8j og viser tydeligt et skakbr\xc3\xa6t med det rigtige antal felter (8 * 8) og et komplet Backgammon-br\xc3\xa6t. Denne kombination af to spillebr\xc3\xa6tter g\xc3\xb8r stenen enest\xc3\xa5ende og er et argument for, at skakbr\xc3\xa6tstenene har v\xc3\xa6ret stenhuggernes spilleborde, i mods\xc3\xa6tning til de teorier, der till\xc3\xa6gger selve ternm\xc3\xb8nsteret forskellige betydninger._NEWLINE_Stenen i Sankt Pouls Kirke er desuden en af de f\xc3\xa5 skakbr\xc3\xa6tsten i Danmark, der sidder p\xc3\xa5 et yderhj\xc3\xb8rne, s\xc3\xa5 man kan se to sider af den og konstatere, at der kun er m\xc3\xb8nster p\xc3\xa5 den ene side. Det harmonerer med, at stenen har v\xc3\xa6ret spillebord, for s\xc3\xa5 var der ingen grund til at lave m\xc3\xb8nster ned ad siderne. Hvis m\xc3\xb8nstrets form\xc3\xa5l derimod var kultisk, politisk eller fagligt, ville det vel tjene form\xc3\xa5let endnu bedre at lave m\xc3\xb8nster p\xc3\xa5 begge de synlige sider.'